CELEX: C2005/115/42
Language: el
Date: 2005-05-14 00:00:00
Title: Υπόθεση Τ-507/04: Προσφυγή του Arturo Ruiz Bravo-Villasante κατά της Επιτροπής των Ευρωπαϊκών Κοινοτήτων, που ασκήθηκε στις 30 Δεκεμβρίου 2004

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/22
            
         Προσφυγή του Arturo Ruiz Bravo-Villasante κατά της Επιτροπής των Ευρωπαϊκών Κοινοτήτων, που ασκήθηκε στις 30 Δεκεμβρίου 2004
   (Υπόθεση Τ-507/04)
   (2005/C 115/42)
   Γλώσσα διαδικασίας: η ισπανική
   Ο Arturo Ruiz Bravo-Villasante, κάτοικος Μαδρίτης, εκπροσωπούμενος από τον José Luis Fuertes Suárez, άσκησε στις 30 Δεκεμβρίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               1.
            
            
               να ακυρώσει την απόφαση της Αρμόδιας για τους Διορισμούς Αρχής: Διευθυντή του Ευρωπαϊκού Γραφείου Επιλογής Προσωπικού, της 23ης Αυγούστου 2004, επί της ενστάσεως κατά της αποφάσεως της εξεταστικής επιτροπής του διαγωνισμού COM/B/2/02 περί βαθμολογήσεως της προφορικής εξετάσεως, καθώς και
            
         
               2.
            
            
               τον αποκλεισμό του από τον πίνακα επιτυχόντων του διαγωνισμού της 22ας Απριλίου 2004.
            
         Λόγοι ακυρώσεως και κύρια επιχειρήματα:
   Ο προσφεύγων στην παρούσα διαδικασία προσβάλλει την απόφαση της εξεταστικής επιτροπής του διαγωνισμού COM/B/2/02 να τον αποκλείσει από τον τελικό πίνακα επιτυχόντων λόγω της βαθμολογίας που έλαβε στην προφορική εξέταση.
   Ο προσφεύγων υποστηρίζει συναφώς ότι ζήτησε από τον πρόεδρο της εξεταστικής επιτροπής την αναθεώρηση της προφορικής του εξετάσεως και ότι έλαβε την απάντηση ότι η εξεταστική επιτροπή είχε περιοριστεί να εφαρμόσει στην περίπτωσή του τα κριτήρια αξιολογήσεως («grille d'évaluation») που χρησιμοποίησε για όλους τους υποψηφίους και ότι ο τρόπος με τον οποίο διεξήχθη από την εξεταστική επιτροπή η διαδικασία βαθμολογήσεως προστατευόταν από το απόρρητο των διαβουλεύσεων.
   Προς στήριξη των ισχυρισμών του, ο προσφεύγων επικαλείται παραβίαση της αρχής της διαφάνειας και παράβλεψη της κοινοτικής έννοιας του «εγγράφου», καθόσον η απόφαση αποκλεισμού του περιλαμβάνεται σε έγγραφο το οποίο υφίσταται μεν (la grille d'évaluation), αλλά του οποίου το περιεχόμενο δεν αποσαφηνίζεται και κρατείται μυστικό.